Kegyelem nektek és békesség Istentől, a mi Atyánktól és az Úr Jézus Krisztustól! Ámen

Dán 2, 19-22  
*Ekkor egy éjszakai látomásban feltárult a titok Dániel előtt, Dániel pedig áldotta érte a menny Istenét. Ezt mondta Dániel: Legyen áldott Isten neve örökkön-örökké; övé a bölcsesség és a hatalom! Ő szabja meg a különböző időket és alkalmakat. Királyokat taszít el, és királyokat támaszt. Ő ad bölcsességet a bölcseknek és tudományt a nagy tudósoknak. Ő tárja fel a mélyen elrejtett titkokat; tudja, mi van a sötétségben, és nála lakik a világosság.*

Istent dicsőítő Gyülekezet!

A héten teljes mértékben felborult a bioritmusom és a munkarendem is. Erre persze részben számítottam, hiszen nem lehet a szokott tempóval végig csinálni egy olyan hetet, amikor ügyintézések, temetés, látogatások, karácsonyi műsor próbák, 3 igehirdetés megírása és 3 istentisztelet vár az emberre, a mellett, hogy nyilván otthon is fel kell készülni és a családban is ütemezni kell a feladatokat. Nem csoda talán, ha az emberben az ilyen hajtós időszakokban felmerül a vágy, megfogalmazódik a felkiáltás: szünet, szabadság kell! Ahogy azonban belém hasított ez az érzés, valahogy az is felmerült, hogy ha számomra ez a helyzet már a lelki, szellemi és fizikai túlterhelés jeleit mutatja, akkor vajon az én Mennyei Atyám mennyiszer érezheti úgy az emberekre tekintve és őket hallgatva, hogy bizony jól jönne végre egy kis szünet, ideje volna szabadságra menni?  
Bár mi sokszor élünk azzal a panasszal, hogy Isten nem tesz eleget értünk, nem érezzük folyamatosan az ő jelenlétét, de valahogy mégis mindig érezzük, hogy bizony sántikál ez a vádaskodás. De most játszon el mindenki magában egy pillanatra azzal gondolattal, hogy vajon mi történne, ha Isten valóban emberi munkarend szerint dolgozna, 40 órás munkahéttel, és időnként bizony szabadságra is menne. Néhány vicc, humorizáló megjegyzés és persze néhány elvadult teológiai gondolat is akad, amely ennek lehetőségére akar rámutatni, mint például, hogy azért volt sötét a középkor – azaz háborúkkal, járványokkal és az egyházban is erkölcsi romlással teli -, mert az Úr szabadságra ment. Madách Imre Ember tragédiájának híres mondata is részben erre akar rámutatni: „Be van fejezve a nagy mű, a gép forog az alkotó pihen”. Ez persze nincs és nem is volt így, sőt ahogyan olvastam mai igeszakaszunkat két gondolat erősödött meg bennem e mondatok mentén. Az egyik, hogy bizony el nem véthető tény, hogy Immánuel, azaz velünk az Isten. Úgy ma, mint Dániel korában, vagy bármikor a történelemben; valamint, hogy én nem kell, hogy a magamból kipréselt ötletektől és erőtől várjam az előrelépést és az ünnep teljességét, hanem bőven elegendő, ha én is Dánielhez hasonlóvá tudok válni.

A próféta ebben az időszakban igen nehéz helyzetbe kerül társaival: teljesíteniük kell. Nem valamiféle profit, vagy dicsőségkeresés miatt, hanem mert az életük a tét. Az Úr pedig cselekszik: megadja Dánielnek amire szüksége van. Feltárja a titkot, amiért akárhogy küzdhetett volna - mint oly sokan előtte -, akármennyi emberi bölcsességgel, vagy ravaszsággal próbálkozhatott volna a király álmának megfejtésében, önmagától nem sikerült volna. Kinek ne lennének álmatlan éjszakái, remegő gyomros percei-órái, sőt izzadó tenyeres imádságai és fogadkozásai egy ilyen helyzetben?   
Az Úr azonban vele van! Jelen van és, ha már őszinte szívvel meghívja Dániel ebbe a helyzetébe, könyörög azért, hogy az Úr adja a bölcsességet és az erőt, valóban Belé veti a bizalmát, nem csak valami utolsó utáni lehetőségként gondol az Istenre, mint Szabadítóra, így a mennyei Atya közelebb is lép a szorult helyzetben, a terhek alatt roskadóhoz és megadja azt, amire szüksége van. Feltárul a titok.  
Mi tesz erre Dániel? Szalad és dicsőségesen bejelenti a jó választ? Az ellene ágálók és szervezkedők orra alá dörgöli, hogy ő bizony tudja a helyes megoldást? Magamutogatóan harsog, hogy: *Na látjátok, itt a bizonyíték, hogy az én istenem az igaz, és ti mind balgaságokban hisztek?*  
Nem! Nem előre és nem hátra tekint ebben helyzetben. Egyszerűen arra koncentrál, amit éppen megtapasztalhatott, az Isten jelenlétére. A Szabadítóra figyel fel az ő jelenében és dicsőíti. Ezt mondja: „*Legyen áldott Isten neve örökkön-örökké; övé a bölcsesség és a hatalom!”.*Lehetne körmönfontabb, számítóbb: követelhetne, vagy vádaskodhatna, de ő nem nyerészkedni akar, egyszerűen csak megéli az egyszerű valóságát ennek: Immánuel, velünk az Isten. Örömmel és őszinte hálával fogadja az Úr áldását. Leborul a Mindenható Hatalom előtt, mert megtapasztalja, hogy az Úr hatalma igenis valóságos, az Ő akarata, az Ő országa igen is jelen van.   
Ha Dániel ezt ilyen egyszerűen és magától értetődően meg tudja tapasztalni és fogalmazni, akkor nekünk miért esik olyannyira nehezünkre?  
Hol van a mi életünkből az Úr tetteit látó és megvalló öröm? Miért nem látjuk ilyen tisztán megvalósulni az Isten országát?

János evangéliumában ezt olvassuk: *„Az én országom nem e világból való…”* Nem azért nem látjuk Isten hatalmát, mert nincs neki, vagy mert ne használná értünk, hanem azért, mert nem ismerjük meg és fel. Olyannyira vak az ember, hogy a Szentlélek közbenjárása nélkül fel sem foghatjuk, csupán néha a félelmetes jelenlétét sejti meg. Sokszor éppen ezért rettegés és távolságtartás alakul ki az Istentől. Feltesszük a kérdést: „Vajon mit szán nekem?”, aztán hivatkozunk sorsra, szerencsére, teljesíthetetlen követelésekre. Mindegy is, a lényeg, hogy érthetetlen maradjon, hogy távol maradjon tőlem. De az Úr közel jött Krisztusban és ma is közel van a Szentlélek által. Ő itt van, rajtunk áll, hogy ünnepet hirdetünk és így éljük az életünket Krisztust valóban felismerő és követő tanítványokként, vagy elutasítjuk, morgolódunk, követelőzünk és a sors csapásaira fogjuk minden gyengeségünket és hűtlenségünket.   
Ennyire nem lehetünk és nem is vagyunk vakok. Ezt már akarni kell! Saját káromon tanultam meg, hogy a gitár húrját sokáig lehet feszíteni, de egyszer elszakad és akkor bizony nagyot üt. Nem azért, mert ez a húr bosszúja vagy alapvető akarata, hanem egyszerűen azért, mert ez a következménye annak, amit tettem. A vakságomnak, a „nem törődöm”-ségemnek. Észre kell, hogy vegyük, hogy a tűréshatár mindig eljön. Nem ellenünk, nem bosszúból, hanem értünk.   
Hol van az Isten szeretetének a tűréshatára? Ez Dániel korában még lehet, hogy kérdés volt a próféciák ellenére is, de mi már együtt valljuk minden istentiszteleten az Apostoli Hitvallás szavaival, hogy Isten szeretetének a tűréshatára a betlehemi jászoltól, egészen a Golgota keresztjén át, az üres sírig jól látható. Az Ő akaratának, az Ő kegyelmének a titka jól láthatóvá, megérthetővé vált Krisztusban. „*Ő tárja fel a mélyen elrejtett titkokat; tudja, mi van a sötétségben, és nála lakik a világosság.”*

A mennyei Atya tudja, nála az igazság van, és mi csak mondjuk, hangoztatjuk, hogy tudni akarjuk, valójában pedig bőven megelégszünk a látszattal, a mondva csinált megoldással, csak végre megpihenhessünk, csak ne kelljen hordozni a felelősség súlyát. Pedig mi olyan bonyolult ezen az akaraton, a kegyelmen, a megbocsátáson és a szereteten?   
Feltesszük a kérdést: „mit kell tennem?”, sóhajtunk: „bár tudnám, hogy mit üzen nekem az Úr!”, felkiáltunk: „Uram, miért hallgatsz, miért bujkálsz előlem?”, de valójában az érted emberré lett Isten, az érted keresztet vállaló Szabadító nem bonyolult. Egyszerűen csak Mindenhatóként a teljes szeretettel szeret.  
Hogyan hengerül el az a nagy kő? Hogyan születhetett emberré? Miért akarhat megmenteni minden lázadásom, minden lustaságom és szeretetlenségem ellenére is?  
Egyszerűen: szeretetből. Ez csak az embernek tűnik és válik bonyolulttá. Az igénkben is szereplő mondat, nem fenyegetést, vagy rejtőzködést jelent: „*Ő ad bölcsességet a bölcseknek és tudományt a nagy tudósoknak. Ő tárja fel a mélyen elrejtett titkokat”*. Éppen azt húzza alá hangsúlyosan, hogy Ő ad, hogy Ő megvilágosít, hogy Ő nem rejteget. Te magad is birtoklod ezt az istenképűséget, te magad is lehetsz szeretettel, a másik felé forduló és Isten békességében őszinte szívvel ünneplő. Ahogyan a Minden6ó című filmben Isten karaktere mondja: *„A leves kettéválasztása nem csoda, csak bűvésztrükk. Az egyedülálló anya, aki két helyen melózik, mégis szakít rá időt, hogy elvigye a fiát az edzésre, az a csoda! A tinédzser, aki a drog helyett inkább a tanulást választja, az a csoda! Mindenki mindent tőlem vár, de nem veszik észre, hogy volna hatalmuk.”*

Van hatalmunk. Van, mert Isten kegyelméből ismerjük Őt. Jézus Krisztuson keresztül tisztán és világosan ismerjük az Ő akaratát. A kegyelmet.   
Valaki a bocsánatodra szorul, akár úgy, hogy nem is tudja? Meg tudsz bocsátani!  
Valaki a bátorító bíztatásodra szorul, akár úgy, hogy nem is tudja? Meg tudod erőstíeni!  
Valaki a szeretetedre szorul, akár úgy, hogy nem is tudja? Képes vagy szeretni!  
Valaki ünneplő hitre szorul, akár úgy, hogy nem is tudja? Képes vagy vele ünnepelni!  
Azt vetettem fel, hogy: vajon milyen lenne, ha Isten csak 40 órás munkahetet tartana, vagy, ha szabadságra menne? A válasz valószínűleg, hogy pont olyan zavaros káosz, mint a már említett filmben. De Ő nem elmegy, nem pihen meg a nyugágyban, vagy az ünnepi lakoma után. Ő jelen van. Immánuel, velünk az Isten! Ez betlehemben bő kétezer éve végleg egyértelművé vált.  
Nekünk nem attól kell félnünk, hogy mi van, ha a Megváltó Úr nincs jelen, mert nála fel sem merül, hogy el akarna távolodni az Ő népétől. Az az egyetlen kérdés, hogy mi akarunk-e Vele lenni. Te akarsz-e Vele ünnepelni? Vágyod-e meghirdetett kegyelmet? Akarsz-e te is Dániel lenni és meghallani az Úr világosságot hozó szavát és önmagad helyett Őt dicsőíteni? Te tudod-e harsogni az angyali seregekkel, a prófétákkal és ma itt ülő testvéreiddel, hogy: „Itt az Isten köztünk”? Ámen